AOT ปิดลบ 3.87% วิตกนักท่องเที่ยวจีนเข้าไทยน้อยลง กูรูแนะซื้อแนวต้าน 282 บ.
AOT ปิดลบ 3.87% วิตกนักท่องเที่ยวจีนเข้าไทยน้อยลง เซียนหุ้นแนะซื้อแนวต้าน 282 บ.
11 ส.ค. 2558

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ปิดตลาดวันนี้อยู่ที่ 273 บาท ลบ 11.00 บาท หรือ 3.87% สูงสุดที่ 287 บาท ต่ำสุดที่ 272 บาท มูลค่าการซื้อขาย 2.13 พันล้านบาท
บล.ธนชาต ระบุว่า การประกาศลดค่าเงินหยวนของธนาคารกลางจีน (PBoC) ส่งผลให้ค่าเงินหยวนอ่อนค่าลง -1.8% เทียบกับเงินดอลลาร์ฯ และมองผลกระทบต่อ AOT (นักท่องเที่ยวจีนมีสัดส่วน 26% ของนักท่องเที่ยวทั้งหมด) ยังแนะนำ “ซื้อ” ในทางพื้นฐานด้วยเป้าหมาย 380 บาท 
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย)(MBKET) กล่าวว่า ราคาหุ้น บมจ.ท่าอากาศยานไทย(AOT)ปรับตัวลงค่อนข้างมากในช่วงบ่ายนี้ คาดว่าจะเป็นผลจากที่ราคาหุ้นได้ปรับตัวขึ้นไปมากในช่วงก่อนหน้านี้ และขณะนี้ก็ยังไม่มีปัจจัยบวกใหม่เข้ามา ประกอบกับราคาหุ้น AOT ได้หลุดเส้น 200 วันทางเทคนิคที่ 282 บาท ทำให้มีแรงขายทำกำไรตามออกมา
นอกจากนี้ นักลงทุนอาจจะมองไปถึง Sentiment จากที่จีนได้ลดค่าเงินหยวนลง ทำให้เงินหยวนอ่อนค่า ซึ่งตรงนี้มีการวิตกกันว่านักท่องเที่ยวจากจีนจะมาเที่ยวไทยน้อยลงหรือเปล่า ตรงนี้เราคิดว่าไม่น่าจะเกี่ยวข้อง
อย่างไรก็ดี เมื่อราคาหุ้น AOT ไหลลงมาแถว 270 บาทต้น ๆ ก็แนะนำให้ซื้อได้ เนื่องจากปัจจัยพื้นฐานไม่ได้เปลี่ยนไป พร้อมให้แนวรับ 274, 267 บาท ส่วนแนวต้าน 282 บาท